बॉलिवुड में जब किसी नए सब्जेक्ट पर फिल्म बनती है तो अच्छा लगता है, लेकिन अगर उस सब्जेक्ट के साथ न्याय न हो तो उतना ही बुरा लगता है। फिल्म 'इरादा' के साथ भी यही हुआ है। कहानी: फिल्म में कहानी है एक बड़ी केमिकल कम्पनी की जिसकी जहरीली गैसों का पानी रिवर्स बोरिंग के जरिए जमीन के काफी नीचे तक छोड़ा जाता है। इसकी वजह से ज़मीन के नीचे के पानी में खतरनाक रसायन मिल जाते हैं। इस पानी को पीने से लोगों को कैंसर हो जाता है। जिसका शिकार आर्मी से रिटायर्ड पिता परबजीत वालिया (नसीरुद्दीन शाह) की बेटी रिया (रुमान मोल्ला) भी हो जाती है। एक दिन उस कम्पनी में अचानक ब्लास्ट हो जाता है जिसकी जांच के लिए एक इंटेलिजेंस ऑफिसर (अरशद वारसी) आता है। जांच के दौरान ऑफिसर को रिवर्स बोरिंग के अलावा और भी कई चौंकाने वाले राज़ मिलते हैं। पूरी फिल्म इसी प्लॉट के इर्द-गिर्द घूमती है। डायरेक्शन: फिल्म का आइडिया अच्छा होना एक बात है और फिल्म बनाना दूसरी। जिम्मेदारी तब और बढ़ जाती है जब आपकी फिल्म में नसीरुद्दीन और दिव्या दत्ता जैसे कलाकार हों। फिल्म का डायरेक्शन बहुत ही औसत है। अपर्णा सिंह बमुश्किल अपनी कहानी समझाने में सफल हो पाती हैं। कुछ कमियों की बात करें तो फिल्म का टाइम पीरियड वर्तमान है, लेकिन फिल्म के बाद में लिखा आता है कि पंजाब में इस तरह की समस्या पहले सन् 1970 के आस-पास हुआ करती थी। इसी तरह फिल्म का लॉजिक भी ड्रोन के साथ उड़ जाता है।  video: सुनिए, अरशद वारसी के बारे में क्या कह रही हैं सागरिका इसी तरह कई जगह ज़बरदस्ती दर्शक पर अपनी कहानी थोपने की कोशिश की गई है। जैसे चीफ मिनिस्टर (दिव्या दत्ता) को बुरा दिखाने के लिए अचानक उनकी मां की एंट्री। रिटायर्ड आर्मी ऑफिसर (नसीरुद्दीन शाह) जलकर मरा, यह यकीन दिलाने के लिए उसके लॉकेट और उनके मेडल दिखाना इत्यादि। फिल्म में एक्स्ट्रा सपॉर्टिंग ऐक्टर्स बिल्कुल सपॉर्ट नहीं करते हैं और कई डायलॉग बहुत वाहियात लगते हैं।  ऐक्टिंग: फिल्म में दिव्या दत्ता और नसीरुद्दीन शाह जैसे बड़े नाम हैं तो अरशद वारसी जैसा प्रभावशाली अभिनेता भी। ऐसा बहुत कम होता है जब कोई ऐक्टर डायरेक्टर की क्षमता माप लेता है। दिव्या दत्ता ने वैसा ही काम किया है। किरदार में बिल्कुल सटीक लेकिन कमजोर डायरेक्शन उनकी प्रतिभा को सीमित कर देता है। नसीरुद्दीन शाह ने एक रिटायर्ड आर्मी मैन का किरदार तबीयत से निभाया है। फिल्म देखते समय आपको यकीन करने में कोई दिक्कत नहीं होगी कि वह एक बेहद शार्प आर्मी ऑफिसर हैं। फिल्म में अरशद वारसी ने एक इंटेलिजेंस ऑफिसर के किरदार में दिखे हैं। अरशद वारसी की खास बात यह है कि उन्हें कोई भी रोल मिले वे उसे अपने अंदाज़ में करते हैं, लेकिन उनकी पिछली कई फिल्मों की तरह इसमें भी सर्किट का अक्स आपको नज़र आएगा। अरशद एक कैरक्टर के तौर पर तो ठीक हैं, लेकिन एक ऐक्टर के तौर पर वह जूझते नज़र आते हैं। 'चक दे इंडिया' फेम सागरिका घाटगे फिल्म में हैं, लेकिन क्यों हैं कहना कठिन है। न वह जर्नलिस्ट लगती हैं, न ही विरहणी प्रेमिका। फिल्म में रोमान मोल्ला, परबजीत वालिया (नसीरुद्दीन शाह) की कैंसर पीड़ित बेटी का किरदार निभा रही हैं लेकिन कहना गलत न होगा कि उन्होंने एक शानदार मौका हाथ से गंवाया है। उनके पास करने को बहुत कुछ था, लेकिन उन्होंने निराश किया। उन्हें यह समझना चाहिए कि ऐक्टिंग सर मुंड़वाने से काफी ऊपर की कला है। शरद केलकर की बात करें तो उनसे जो बन पड़ा उन्होंने किया। हालांकि राजेश शर्मा ने अपना काम बखूबी किया है वे कई बार अपने सामने वाले किरदार पर भारी पड़ते नज़र आए हैं। फिल्म की खास बातें: फिल्म की कहानी लीक से हटकर है, जिसकी तारीफ की जानी चाहिए। फिल्म में सस्पेंस है जिससे दर्शक बंधे रहते हैं और हैपी एंडिंग को प्राप्त होते हैं। फिल्म का बैकग्राउंड स्कोर भी अच्छा है। अगर आपको नसीरुद्दीन शाह और अरशद वारसी की जोड़ी पसंद है तो फिल्म जरूर देखें। दिव्या दत्ता की ऐक्टिंग को भी आप खूब इंजॉय करेंगे। 